Baranyi Ferenc

 *Bolhából elefánt?*

 *„Akik Ady Endrét az öröklétben*

 *sértegetik, nem szent merénylők, csak*

 *a tűrhetetlen nagyság ellen fenekedők.*

 *Labancnak is rosszak.”*

 *Nagy László*

Ha perc-emberke

öröklétűbe mar:

köhög a bolha – mondja a magyar.

S mikor köhögni kezd a bolha:

elhiszi, hogy ormány az orra.

Úgy véli: reng a föld, ha ugrál,

s agyar-döfést hitet,

ha csíp, ha szurkál.

Amikor a bolhák köhögnek:

borotvapenge vágná ki a

tölgyet,

parajlevél napot takarna,

s veréb az őzgidára

sasként lecsapna.

S ha bolhák századokba szúrnak:

kilyuggatják a múltat,

s szita-szita péntek:

rostán peregnek át

hajdani események.

Máris harsogja milliónyi száj:

az Alpokon

bolhaháton kelt át Hannibál.

Köhög a bolha – s csípve, szúrva mar,

de fullánkból

még sosem lett agyar.